บาทเปิด 30.65บาทต่อดอลลาร์ แข็งค่า
เงินบาทเปิดตลาด 30.65บาทต่อดอลลาร์ แข็งค่า หลังมีแรงขายดอลล์จากเฟดส่งสัญญาณลดดอกเบี้ย
11 ก.ค. 2562

เงินบาทเปิดตลาด 30.65บาทต่อดอลลาร์ แข็งค่า หลังมีแรงขายดอลล์จากเฟดส่งสัญญาณลดดอกเบี้ย
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.65 บาท/ดอลลาร์ แข็งค่าจากปิดตลาดเย็นวานนี้ที่ระดับ 30.81 บาท/ดอลลาร์ หลังมีแรงเทขายดอลลาร์เนื่องจากนักลงทุนกังวลเรื่องทิศทางเศรษฐกิจของสหรัฐที่ได้รับผลกระทบจากสงครามการค้า ประกอบกับมีการส่งสัญญานปรับลดดอกเบี้ยของธนาคารกลางสหรัฐ
"บาทแข็งค่าจากเย็นวานนี้หลังมีแรงเทขายดอลลาร์ เนื่องจากนักลงทุนกังวลเรื่องสงครามการค้าและเฟดส่งสัญญานปรับลดดอกเบี้ยที่อาจมากถึง 0.50% ไม่ใช่แค่ 0.25% ตามที่คาดไว้" นักบริหารเงิน กล่าว
นักบริหารเงิน ประเมินกรอบการเคลื่อนไหวของเงินบาทวันนี้ไว้ที่ 30.60-30.70 บาท/ดอลลาร์